孙鲂
主人司空后亭牡丹
佳卉挺芳辰，夭容乃绝伦。望开从隔岁，愁过即无春。
体物真英气，馀花似庶人。蜂攒知眷恋，鸟语亦殷勤。
况在豪华地，宁同里巷尘。酷怜应丧德，多赏奈怡神。
忌秽栽时土，尝甜折处津。绕行那识倦，围坐岂辞频。
入梦殊巫峡，临池胜洛滨。乐喧丝杂竹，露渍卯连寅。
饮兴尤思满，吟情自合新。怕风惟怯夜，忧雨不经旬。
栏槛为良援，亭台是四邻。虽非能伐性，争免碍还淳。
斗艳何惭蜀，矜繁未让秦。私心期一日，许近看逡巡。